Flykter fra gjeldskrise i sør til jobb i nord

Lenis kan hverken norsk eller noe særlig engelsk, men har likevel valgt å ta med seg sin ett år gamle datter og forlate alt det kjente i sitt hjemland i håp om en trygg fremtid i Norge.

Rocio Muños (29, midt i bildet) har forlatt sin syv år gamle sønn hjemme i Spania for å søke lykken i Norge. Dersom hun finner jobb, så flytter hun. Her snakker hun med Maria Calvo Madrid (42) (t.h.) som også nylig har kommet fra Spania sammen med sønnen Alvaro Madrid Calvo (11, t.v.). SIGNE DONS

24. nov. 2011 19:35 Sist oppdatert 25. november 2011

Det er ikke mer enn 20 dager siden hun kom hit for første gang, sammen med sin vesle familie. Mannen jobbet som T-banefører i Spania.

— Vi ser at økonomien bare går en vei i Spania, derfor fant vi ut at det var best å dra. Vi hadde jobber hjemme, men hva med datteren vår? spør Lenis.

De har foreløpig fått seg jobber i renholdsbransjen. Hun jobber fire timer pr. uke og mannen jobber seks timer. Ved siden av studerer de norsk på egen hånd.

Tar hva som helst

— Håpet er å kunne jobbe som sykepleier når jeg har lært meg språket, men foreløpig tar jeg hva som helst, sier hun.

Den lille familien deler leilighet med et par fra Den dominikanske republikk.

- Hvorfor akkurat Norge?

— Jeg leste om det på Internett og det så veldig bra ut. Derfor dro vi hit.

Onsdag denne uken møtte Aftenposten henne på Servicesenteret for utenlandske arbeidstagere i Oslo for å skaffe seg personnummer slik at hun kan melde seg opp til norskkurs.

Dramatisk økning

Tall fra Skatteetaten viser at det fra i fjor til i år har vært en dramatisk økning i antall søreuropeere som søker lykken i Norge.

Fra Hellas har antall arbeidsinnvandrere som søker om skattekort økt med 82 prosent, fra Spania har det økt med 33 prosent og fra Italia har det økt med seks prosent.

Nav har også merket stor pågang som følge av gjeldskrisen i Europa.

- Mange grekere og spanjoler tar kontakt for å få vite hvilke muligheter de har i Norge. Slik har det ikke vært før, sier Almedina Jahre, Nav Eures manager i Norge.

Nav har både kontakt med søreuropeere som fortsatt er i hjemlandet og som tenker på å flytte, og personer som allerede har kommet til Norge og som søker jobb.

- Mange av dem som kommer til Norge har høy utdannelse fra hjemlandet, og det er mange ungdommer. Arbeidsledigheten blant de unge er spesielt høy, sier hun.

Veldig mange har gode kvalifikasjoner, men defleste mangler språkkunnskapene og kanderfor ha vansker med å finne en relevant jobb.

— Vi er veldig opptatt av å gi dem et realistisk bilde av deres jobbsjanser i Norge. De fleste jobber krever at man snakker godt norsk, eller i det minste godt engelsk, sier Jahre.

Får ufaglærte jobber

Leder for Servicesenter for utenlandske arbeidstagere i Oslo, Lene Hagen, merker også økt pågang fra søreuropeere.

- Siden i sommer har det vært spesielt mange fra Spania, Portugal, Hellas og Italia. Men også mange marokkanere og søramerikanere som har jobbet i Spania og som flytter på grunn av krisen. De fleste som kommer skaffer seg jobber innen renhold og servicebransjen, sier hun.

Senteret hjelper arbeidsinnvandrerne som har fått jobb til å skaffe seg skattekort, personnummer og oppholdstillatelse.

Gode penger

Italieneren Matteo Stornaivolo (21) har avbrutt statsvitenskapsstudiet i Napoli og jobber nå som servitør ved pizzarestauranten Villa Paradiso og som modell i Norge.

- Jeg tjener mer her nå enn hva jeg ville gjort med en fullført mastergrad i Italia. Og akkurat nå er det veldig vanskelig å få jobb, sier han.

Stornaivolo legger ikke skjul på at han kom til akkurat Norge fordi det er et av de rikeste landene i verden.

Rocio Muñoz (29) er ikke like heldig. Hun har forlatt sønnen på syv i Spania for å søke lykken i Norge. Dersom hun får jobb her så vil hun flytte hit permanent med sønnen.

- Jeg har hatt noen småjobber, men er fortsatt arbeidssøkende. Jeg håper jeg finner noe, hva som helst. I Spania er det ingen fremtid, sier hun.

Fakta Servicesenteret Arbeidstilsynet, politiet, Skatteetaten og Utlendingsdirektoratet har etablert flere servicesentre for utenlandske arbeidstagere i Norge.Har medarbeidere som snakker flere språk, og er opprettet for nordiske borgere, EØS-borgere og faglærte fra land utenfor EØS, samt deres arbeidsgivere. Vis mer

Fakta Nav EURES EURES (European Employment Services) er et samarbeid mellom EU/EØS-landene og Sveits.EURES-nettverket består av ca. 800 rådgivere og flere konsulenter og formidlere i hele Europa.I Norge er EURES en integrert tjeneste i Nav. Rådgiverne har spesialutdannelse på internasjonal mobilitet av arbeidskraft og er NAVs eksperter i spørsmål om rekruttering til og fra utlandet.I Nav jobber det ca. 40 medarbeidere med EURES-tjenestene. Vis mer